Komisijos ataskaita Europos Parlamentui ir Tarybai apie fiskalinius duomenis, kuriuos pateikė valstybės narės 2006 m. /* KOM/2007/0200 galutinis */





[pic] | EUROPOS BENDRIJŲ KOMISIJA | Briuselis, 20.4.2007 KOM(2007) 200 galutinis KOMISIJOS ATASKAITA EUROPOS PARLAMENTUI IR TARYBAI APIE FISKALINIUS DUOMENIS, KURIUOS PATEIKĖ VALSTYBĖS NARĖS2006 M. TURINYS 1. Bendroji informacija 3 2. Pagrindinės 2006 m. pranešimo apie valdžios sektoriaus biudžeto deficitą ir skolą išvados 3 2.1. Savalaikiškumas ir išsamumas 3 2.1.1. Savalaikiškumas 3 2.1.2. Lentelių išsamumas ir pagrindžianti informacija 4 2.2. Apskaitos taisyklių laikymasis ir statistinių duomenų nuoseklumas 5 2.2.1. Keitimasis informacija ir paaiškinimai 5 2.2.2. Dialogas ir metodiniai vizitai 5 2.2.3. Konkretūs Eurostato patarimai, paaiškinimai ir sprendimai 5 2.2.4. Naujausi metodiniai klausimai 6 2.2.5. Derėjimas su pagrindžiančiomis valdžios sektoriaus sąskaitomis 6 2.3. Skelbimas 7 2.3.1. Pagrindinių duomenų ir išsamių pranešimų lentelių skelbimas 7 2.3.2. Išlygos dėl duomenų kokybės 7 2.3.3. Pateiktų duomenų taisymas 8 2.3.4. Pereinamasis nustatyto dydžio pensijų įmokų kaupimo fondų sistemų klasifikavim laikotarpis 9 2.3.5. Metaduomenų skelbimas(aprašai) 10 3. Išvados 10 KOMISIJOS ATASKAITA EUROPOS PARLAMENTUI IR TARYBAI APIE FISKALINIUS DUOMENIS, KURIUOS PATEIKĖ VALSTYBĖS NARĖS 2006 M. 1. BENDROJI INFORMACIJA 2005 m. patikslinus Tarybos reglamentą Nr. 3605/93[1], jo 8a straipsnio 3 dalyje reikalaujama, kad Komisija (Eurostatas) reguliariai teiktų pranešimus Europos Parlamentui ir Tarybai apie valstybių narių pateiktų faktinių duomenų kokybę. Pranešime bus bendrai įvertinti valstybių narių pateikti faktiniai duomenys, nurodyta, atsižvelgiant į buhalterinių apskaitos taisyklių laikymąsi, išsamumą, patikimumą, nuoseklumą ir pateikimą laiku. Tai – pirmasis pranešimas Europos Parlamentui ir Tarybai, kuriame apibendrinamospagrindinės fiskalinių duomenų kokybės išvados remiantis perviršinio deficito procedūros (PDP) pranešime pateiktais deficito ir skolos duomenimis. Jo tikslas – pateikti bendrą pagal teisės aktus valstybėms narėms privalomos statistinės informacijos vertinimą. Eurostatas reguliariai vertina valstybių narių pateiktų faktinių duomenų ir juos pagrindžiančių valdžios sektoriaus sąskaitų, parengtų remiantis 1996 m. birželio 25 d. Tarybos reglamentu (EB) Nr. 2223/96 dėl Europos nacionalinių ir regioninių sąskaitų sistemos Bendrijoje (ESS95)[2], kokybę. Vertinimas paprastai atliekamas gavus PDP pranešimus. Duomenis apie deficitą ir skolą valstybės narės Eurostatui siunčia du kartus per metus – balandžio 1 d. ir spalio 1 d. Be to, atliekant vertinimą naudojamasi kitokia papildoma informacija, pvz., su PDP susijusiais klausimynais ir dvišaliais valstybių narių paaiškinimais. Per metus organizuojama keletas PDP tolesnių misijų siekiant su valstybėmis narėmis užtikrinti nuolatinį dialogą. Šis pranešimas pagrįstas pagrindinėmis 2006 m. valstybių narių PDP pranešimų išvadomis ir rezultatais, dėmesį skiriant naujausiai informacijai, t. y. paskutiniams pristatytiems pranešimams (2006 m. spalio mėn.) ir, prireikus, lyginant su 2006 m. balandžio mėn. pranešimais. Pagrindinės PDP dialogo ir metodinių vizitų, su kuriais 2006 m. buvo nuvykę Eurostato specialistai, išvados pateikiamos priede. 2. PAGRINDINėS 2006 M. PRANEšIMO APIE VALDžIOS SEKTORIAUS BIUDžETO DEFICITą IR SKOLą IšVADOS 2.1. Savalaikiškumas ir išsamumas 2.1.1. Savalaikiškumas Apie deficito ir skolos dydį valstybės narės privalo pranešti Komisijai iki n metų balandžio 1°d. ir spalio 1 d.[3]. 2006 m. PDP pranešimai apėmė 2002–2006 m. 2006 m. skaičius numatė nacionalinės valdžios institucijos, o 2002–2005m. skaičiai yra galutiniai, pusiau galutiniai, laikinieji ar apskaičiuoti. Paprastai pranešimai pateikiami laiku. 2006 m. rudenį visos valstybės narės, išskyrus Liuksemburgą, duomenis pateikė 2006 m. rugsėjo 30 d. ar anksčiau. Liuksemburgas pranešimą pateikė 2006 m. spalio 3 d. Kalbant apie balandžio mėn. atsiskaitymą, Airija duomenis pateikė pavėluotai – 2006 m. balandžio 4 d. Apskritai, valstybės narės po pirmojo duomenų perdavimo dažniausiai pataiso savo pranešimus arba baigia pildyti PDP lenteles. 2006 m. balandį Eurostatas gavo 36 pataisytus pranešimus iš 19 šalių, o 2006 m. spalį – 28 pataisytus pranešimus iš 16 šalių[4]. Dažniausiai pataisyti pranešimai siunčiami atsižvelgiant į komentarus, techninius klausimus arba pastabas, kurias valstybėms narėms siunčia Eurostatas. 2.1.2. Lentelių išsamumas ir pagrindžianti informacija Tik remdamasis teisingai užpildytomis pranešimų lentelėmis Eurostatas gali tinkamai stebėti duomenų kokybę, todėl jas pildyti yra teisinė prievolė. Reglamento (EB) Nr. 3605/93 8a straipsnio 2 dalimi numatyta, kad valstybės narės Komisijai privalo teikti reikiamą statistinę informaciją, o tai visų pirma: „nacionalinių sąskaitų duomenys, duomenų šaltinių aprašai, pranešimo pagal PDP lentelės, su pranešimais susiję papildomi klausimynai ir paaiškinimai.“ Dėl pranešimų lentelių išsamumo[5] reikia pažymėti, kad dauguma valstybių narių užpildė visas pranešimo pagal PDP lenteles, (nors 4 lentelė vis dar pildoma nevienodai, o pateikiama informacija neišsami). Per paskutinius 2006 m. spalio mėn. PDP pranešimus aštuonios valstybės narės nepateikė ryšio tarp apyvartinio likučio ir ESS95 valstybinio pertekliaus ir (arba) deficito visuose subsektoriuose arba visiems metams arba nurodė grynajam skolinimuisi ir (arba) grynajam skolinimui lygų apyvartinį likutį. Kalbant apie 3 PDP lentelę, ne visos valstybės narės informaciją suskirstė, kaip reikalaujama, į paskolas ir nuosavą kapitalą 3A lentelėje (valdžios sektoriui), kurioje skiriamas turto įgijimas (kuris paprastai atitinka išlaidas) ir netekimas (įplaukos). Devynios valstybės narės nesuskirstė paskolų, o šešios – nesuskirstė nuosavo kapitalo. Eurostatas paprašė valstybių narių atsakyti į klausimyno dėl pranešimo lentelių klausimus[6] . Visos valstybės narės atsakė į klausimyno klausimus[7], kartu dažnai pateikdamos savo pranešimus. 2006 m. laikotarpiu nuo balandžio iki spalio mėn. atsakymų padaugėjo. Tačiau kai kurios valstybės narės nepateikė kai kurios svarbios informacijos. Pavyzdžiui, 2006 m. spalio mėn. Graikija nepateikė reikalaujamos informacijos apie privatizavimą, o Vokietija – kokybinės informacijos apie karines išlaidas. 2.2. Apskaitos taisyklių laikymasis ir statistinių duomenų nuoseklumas 2.2.1. Keitimasis informacija ir paaiškinimai Per vertinimo laikotarpį (trys savaitės nuo 2006 m. spalio 1 d., t. y. paskutinės termino dienos) Eurostatas kreipėsi į nacionalines statistikos institucijas prašydamas pateikti išsamesnę informaciją ir paaiškinti konkrečių sandorių apskaitos taisyklių taikymą. Per tokį trumpą laiką tarp Eurostato ir nacionalinių valdžios institucijų vyko intensyvus susirašinėjimas. Pirmą kartą prašymas pateikti paaiškinimus buvo išsiųstas iki spalio 6 d. (ir skirtos kelios dienos atsakyti), o antrą – spalio 10–12 d. (atsakyti skirta pora dienų). Keliais atvejais paaiškinti buvo prašoma trečią ar net ketvirtą kartą. Kai kuriais atvejais Eurostatas prašė atsiųsti pataisytas pranešimų lenteles[8]. 2006 m. balandį buvo taikoma panaši metodika: pirmą kartą prašymai buvo išsiųsti iki 2006 m. balandžio 7 d., o antrąjį – apytikriai balandžio 12 d. nustačius galutinį terminą atsakyti į kitus klausimus 2006 m. balandžio 18 d. 2.2.2. Dialogas ir metodiniai vizitai Reglamento (EB) Nr. 3605/93 nuostatoje numatytas dialogas ir metodiniai vizitai. Dialogo vizitai į valstybes nares rengiami reguliariai, siekiant patikrinti perduotus duomenis, išnagrinėti metodinius aspektus, aptarti aprašuose pateiktus statistinius šaltinius ir procesus ir įvertinti apskaitos taisyklių laikymąsi, pvz., valdžios sektoriaus atskyrimą, įrašo laiką ir vyriausybės sandorių ir įsipareigojimų klasifikavimą. Metodiniai vizitai paprastai rengiami tik tada, kai Komisija (Eurostatas) nustato didelę riziką ar galimas problemas dėl duomenų kokybės, ypač kai ji susijusi su metodu, sąvokomis ir klasifikacija, kurie taikomi valstybių narių teiktiniems duomenims. 2006 m. dialogo vizitų Eurostatas vyko į šias šalis: Portugaliją (sausio 23–24 d.), Slovėniją (vasario 9–10 d.), Lietuvą (kovo 9–10 d.), Maltą (kovo 21 d.), Prancūziją (balandžio 5 d.), Belgiją (balandžio 10 d.), Kiprą (birželio 7 d.), Airiją (liepos 4–5 d.), Vengriją (liepos 20–21 d.), Daniją (rugsėjo 18 d.), Graikiją (rugsėjo 29 d.), Liuksemburgą (lapkričio 20 d.) ir Latviją (gruodžio 18–19 d.). Šių vizitų išvados buvo nusiųstos EFK ir po kelių mėnesių paskelbtos Eurostato tinklavietėje. Metodiniai vizitai Graikijoje buvo surengti du kartus (2006 m. gegužės 29 d. – birželio 2 d. ir rugsėjo 27–29 d.). 2 priede apibendrinamos pagrindinės šių vizitų išvados. Be to, su dialogo vizitais lankytasi stojančiosiose valstybėse birželio 20–22 d. (Rumunijoje) ir liepos 10–12 d. (Bulgarijoje). 2.2.3. Konkretūs Eurostato patarimai, paaiškinimai ir sprendimai Nuo 2006 m. balandžio mėn. Eurostatą konsultavo kai kurios šalys įvairiais apskaitos klausimais, susijusiais su jau įvykdytais ar dar tik planuojamais sandoriais. Eurostatas teikia konkrečius patarimus dėl dar neįvykdytų operacijų ar susitarimų, t. y. dėl planuose numatytų operacijų ( ex ante patarimai), o ne tik dėl praeities atvejų (paaiškinimai ir sprendimai), remdamasis paskelbtomis tokių patarimų gairėmis[9]. Šiuo metu Eurostatas tariasi su atitinkamomis valstybėmis narėmis, norėdamas sužinoti, ar jos sutiktų paskelbti patarimus, kuriuos 2006 m. joms davė Eurostatas. Valstybėms narėms duotus patarimus Eurostatas ketina paskelbti savo tinklavietėje apie valstybės finansus (t. y. laiško forma). 2.2.4. Naujausi metodiniai klausimai Kaip įprasta, 2006 m. Eurostatas skyrė daug dėmesio ESS95 taisyklių taikymui . Šios taisyklės yra jo naujausių sprendimų, skirtų paaiškinti tam tikrus metodinius taisyklių aspektus, kad jų įgyvendinimą užtikrintų valstybės narės, objektas. Naujausi Eurostato paskelbti metodiniai sprendimai yra „ES biudžeto išlaidos ir įplaukos“ bei „Karinės išlaidos“. ES biudžeto išlaidos ir įplaukos . Keliose valstybėse narėse vis dar nagrinėjama, kaip taikyti Eurostato sprendimą, kuriame aiškinama, kaip traktuoti pervedimus iš ES biudžeto į valstybes nares[10]. Dauguma valstybių narių pareiškė, kad jos besąlygiškai taiko Eurostato sprendimą, išskyrus Daniją, Vokietiją, Prancūziją, Liuksemburgą ir Švediją. Karinės išlaidos . Šiame Eurostato sprendime aiškinama, kaip registruoti patiriamas karines išlaidas[11]. Jas 21 valstybė narė registruoja pagal pristatymus (dvi valstybės narės pranešė, kad jos nepirko karinės įrangos) arba vartoja pakaitinį rodiklį, kad, atsižvelgiant į esamą karinių susitarimų padėtį, duomenų apie grynuosius pinigus skirtumas nebūtų didelis. Atrodo, kad Vokietija ir Graikija taiko ne visą Eurostato sprendimą. Abi šalys išlaidas karinei įrangai teberegistruoja kaip grynuosius pinigus. 2006 m. Eurostatas iškėlė kitus koncepcinius bendrųjų interesų klausimus . Šiuo metu Eurostatas diskutuoja su atitinkamomis techninėmis darbo grupėmis dėl tam tikrų klausimų, kurie turės poveikį valdžios sektoriaus finansų statistikai, apskaitos traktavimo: Vyriausybės vykdomos pakeitimo vertybiniais popieriais operacijos, kelių mokesčiai, neįvykdyti vyriausybių skoliniai reikalavimai, pensijų įsipareigojimų ir anglies dvideginio teisių perdavimas . Pirmą kartą apie šiuos punktus (išskyrus anglies dvideginio teises) buvo paskelbta 2006 m. balandžio spaudos pranešime, taip pat paminėta 2006 m. spalio spaudos pranešime. 2.2.5. Derėjimas su pagrindžiančiomis valdžios sektoriaus sąskaitomis Kaip pranešama įvairiuose ESS 95 pranešimuose Eurostatui, naujieji Reglamentu (EB) Nr. 3605/93 nustatyti terminai (kiekvienų metų balandžio 1 d. ir spalio 1 d.) buvo numatyti siekiant užtikrinti nuoseklumą su pagrindžiančiomis metų ir ketvirčio valdžios sektoriaus sąskaitomis . Pirmą kartą naujieji terminai buvo taikomi 2006 m. Todėl 2006 m. prieš skelbiant PDP pranešimą Eurostato vertinime buvo nuolat tikrinamas pranešimo pagal PDP nuoseklumas su kitais pranešimais apie pagrindžiančias valdžios sektoriaus sąskaitas. Pavyzdžiui, išlaidų ir pajamų sumos turėtų derėti su pateiktais duomenimis apie deficitą. Aptikus nukrypimų arba tikslinant PDP duomenis, Eurostatas prašė valstybių narių atsiųsti suderintus išlaidų ir pajamų duomenis. Pajamų ir išlaidų duomenys, išreikšti BVP procentine dalimi, taip pat buvo skelbiami Eurostato pranešime spaudai apie valdžios sektoriaus deficitą ir skolą. Bendras PDP duomenų ir pagal ESS 95 pateiktų vyriausybių sąskaitų derėjimas yra patenkinamas. Palyginus su 2006 m. balandžio mėn., kai tai buvo atliekama pirmą kartą, matosi, kad yra daugiau nuoseklumo, ypač kalbant apie finansus. 2.3. Skelbimas 2.3.1. Pagrindinių duomenų ir išsamių pranešimų lentelių skelbimas Reglamento (EB) Nr. 3605/93 8g straipsnyje nustatyta, kad: „Per tris savaites po to, kai suėjo (…) duomenų pateikimo terminai (…), Komisija (Eurostatas), pateikia faktinius duomenis apie valdžios sektoriaus deficitą ir skolą, kad būtų taikomas Protokolas dėl perviršinio deficito procedūros. Duomenys pateikiami juos paskelbiant viešai“. Duomenys apie valdžios deficitą ir skolą buvo paskelbti 2006 m. balandžio 24 d. ir 2006 m. spalio 23 d. (išskyrus 2006 m. planuojamus duomenis).[12] Paskelbti duomenys pateikiami 1 priede. 2006 m. spalio 23 d. Eurostatas visas pranešimų lenteles, kurias valstybės narės paskutinį kartą perdavė Eurostatui, paskelbė savo tinklavietės valstybių finansų skiltyje. Savo tinklavietėje[13] Eurostatas taip pat skelbia valstybių finansų metų statistinius duomenis, kurie papildo PDP duomenis, taip pat informaciją apie atsargų ir srautų koregavimą, suskirstytą pagal valstybes nares, euro zoną ir ES 25. Taip pat skelbiami duomenys apie ketvirčio pajamas ir išlaidas, valdžios sektoriaus ketvirčio finansines sąskaitas ir ketvirčio skolas. Kaip nurodyta Reglamente (EB) Nr. 3605/93, valstybės narės turi skelbti savo faktinius duomenis apie deficitą ir skolą. Tik trylika valstybių narių (Belgija, Danija, Estija, Airija, Kipras, Latvija, Vengrija, Nyderlandai, Austrija, Portugalija, Suomija, Švedija ir Jungtinė Karalystė) Eurostatui pranešė, kad jos skelbia arba pradeda skelbti visas pranešimų lenteles. Nors ir atrodo, kad reikia dar daug tobulėti, vilčių teikia tai, kad, palyginus su 2006 m. balandžio mėn., pranešimų lenteles skelbiančių valstybių narių sąrašas pasipildė dar šešiomis valstybėmis narėmis. 2.3.2. Išlygos dėl duomenų kokybės 2006 m. spalio mėn. Eurostatas atšaukė išlygas dėl 2006 m. balandžio mėn. Belgijos ir Graikijos pateiktų duomenų ir jokių kitų išlygų dėl šių duomenų nebuvo padaryta. Kalbant apie Belgiją , išlygų atsisakyta Eurostatui pataisius 2005 m. duomenis (žr. 2.3.3 skirsnį). 2006 m. balandžio mėn. išlygoje teigiama, kad: „Eurostatas mano, kad 2005 m. vyriausybei prisiėmus geležinkelių bendrovės SNCB 7400 mln. eurų skolą, pagal ESS 95 taisykles ji turėtų būti priskiriama valdžios sektoriaus kapitalo pervedimui į SNCB ir atitinkamai tokia pačia suma (kuri prilygsta 2,5 % BVP) padidėti valdžios deficitas. Tačiau Belgijos statistikos institucijos Eurostatui pranešė, kad Belgijos vyriausybė ketina priimti teisės aktus, pagal kuriuos šią operaciją būtų galima anuliuoti atgaline data. Tokio sprendimo pasekmės sąskaitoms turėtų paaiškėti iki kito PDP pranešimo 2006 m. spalio mėn.“ Kalbant apie Graikiją , išlygos dėl 2005 m. rugsėjo mėn. ir 2006 m. balandžio mėn. pateiktų duomenų taip pat buvo atšauktos. Tai buvo padaryta po 2006 m. birželio mėn. ir 2006 m. rugsėjo mėn. vykusių metodinių vizitų dėl sandorių, susijusių su ES biudžetu, socialinės apsaugos sąskaitų ir papildomų biudžetinių lėšų, taip pat kitų gautinų ir mokėtinų sumų registravimo, po kurių buvo ženkliai patikslintas 2002–2005 m. Graikijos deficitas. 2006 m. balandžio mėn. išlygoje teigiama, kad: „Nepaisant paskutiniu metu daromos statistikos pažangos ir veiksmingo Graikijos nacionalinių statistikos institucijų bendradarbiavimo su Eurostatu, lieka neišspręstų struktūrinių ir sisteminių problemų, susijusių su Graikijos valdžios sektoriaus sąskaitomis. Siekdamas išspręsti šiuos klausimus Eurostatas ateinančiomis savaitėmis ketina surengti metodinius vizitus.“ 2005 m. rugsėjo 26 d. spaudos pranešime buvo nurodytos išlygos dėl Graikijos pateiktų duomenų: „Neišspręsti kai kurie 2002–2004 m. su ES sandoriais, socialinės apsaugos sąskaitomis ir kitomis gautinomis ir mokėtinomis sumomis susiję klausimai.“ 2.3.3. Pateiktų duomenų taisymas 2006 m. Eurostatas pataisė trijų valstybių narių (Belgijos[14], Prancūzijos ir Jungtinės Karalystės) pateiktus fiskalinius duomenis. 2006 m. spalio mėn. buvo pataisyti Belgijos ir Jungtinės Karalystės pateikti duomenys. 2006 m. spalio mėn. Eurostatas taip pat nusprendė nenaudoti Graikijos pateiktų BVP duomenų ir atsižvelgdamas į šio duomenų tikslinimo mastą ir sudėtingumą, Eurostatas dabar išsamiai tikrina BVP duomenis. 2006 m. balandžio mėn. buvo padaryti Jungtinės Karalystės duomenų ir Prancūzijos duomenų apie deficitą pakeitimai. Eurostato paaiškinimai balandžio ir spalio mėn. pranešimuose buvo tokie[15]: 2006 m. PDP pranešimai Belgija : „Eurostatas pakeitė Belgijos pateiktus 2005 m. deficito ir skolos duomenis, atsižvelgdamas į vyriausybės (FIF - Fonds de l'Infrastructure Ferroviaire) 7400 mln. eurų (2,5 % BVP) SNCB bendrovės skolos prisiėmimą 2005 m. Vadovaujantis ESS 95 taisyklėmis, valdžios sektoriaus deficitas keičiamas tokia pačia suma; atitinkamai 2005 m. pabaigoje vyriausybės skolą sudaro 5 200 mln. eurų (1,7 % BVP).“ Klausimas susijęs su Belgijos geležinkelių restruktūrizavimo poveikiu apskaitoms, kai SNCB buvo padalytas į kelis subjektus, o būtent į: operatorių (SNCB), infrastruktūros valdytoją (Infrabel) ir atskirą subjektą (FIF), kuris perėmė didžiąją SNCB senų skolų, susijusių su veikla rinkoje, dalį (7400 mln. EUR (2,5 % BVP). Spręsdamas pagal veiklos analizę, Eurostatas mano, kad FIF turėtų būti priskiriamas prie vyriausybės biudžeto, o 7400 mln. eurų skola turėtų būti laikoma valdžios sektoriaus skola. Be to, Eurostatas mano, kad šis skolos padidėjimas turi matytis deficite, nes toks skolos prisiėmimas netinka nė vienai iš trijų ESS 95 5.16 dalyje nurodytų išimčių (privatizacija, kvazikorporacija arba vieneto išnykimas). Jungtinė Karalystė (toks pat pareiškimas buvo paskelbtas ir 2006 m. balandžio mėn.) : „Eurostatas pataisė Jungtinės Karalystės 2002–2005 m. praneštus duomenis, kad už UMTC licencijas gaunamų pajamų registravimas būtų nuoseklus. Taip 1045 mln. GBP (0,1 % BVP) padidėja 2002 m., 2004 m. ir 2005 m. (taip pat ir 2002–2003, 2004–2005 ir 2005–2006 finansinių metų) deficitas ir 1044 mln. GBP (0,1 % BVP) – 2003–2004 finansinių metų deficitas. Praneštuose duomenyse apie skolą pakeitimų nėra.“ Pastaraisiais metais Eurostatas nuolat daro tą patį Jungtinės Karalystės duomenų pakeitimą, o tai rodo, kad šalies statistinės institucijos toliau pranešdavo duomenis neatsižvelgdamos į 2000 m. Eurostato sprendimą dėl įplaukų, gautų už UMTS mobilių telefonų licencijas, klasifikavimo. Remiantis šiuo sprendimu tokios įplaukos privalo būti registruojamos kaip mažinančios deficitą licencijų skirstymo metais, o Jungtinės Karalystės pranešimuose tokios įplaukos registruojamos per visą licencijų galiojimo laiką. Graikija: „Šio PDP panešimo tikslais Eurostatas naudoja 2006 m. balandžio mėn. praneštus BVP duomenis, o ne 2006 m. spalio 1 d. Graikijos institucijų praneštus patikslintus BVP duomenis. Atsižvelgdamas į patikslintų BVP duomenų mastą ir sudėtingumą (palyginus su senaisiais duomenimis, nustatyta 25 % daugiau), Eurostatas nuodugniai patikrins BVP duomenis, kai tik Graikija pristatys išsamų naujo skaičiavimo šaltinių ir metodų aprašą.“ 2006 m. balandžio mėn. PDP pranešimai Prancūzija: „Eurostatas pataisė Prancūzijos praneštus 2005 m. deficito duomenis, kurie buvo perklasifikuoti kaip kapitalo pervedimas, po to, kai geležinkelių bendrovei SNCF buvo skirta 250 mln. eurų (0,01 % BVP) injekcija. Praneštuose duomenyse apie skolą pakeitimų nėra.“ Prancūzijos vyriausybė SNCF FRET skyrė kapitalo injekciją, kuri, Komisijos nuomone, atitiko valstybės pagalbos kriterijus.. Ar toks sandoris klasifikuojamas kaip kapitalo pervedimas arba kaip akcijų įsigijimas priklauso nuo tokio veiksmo turinio, o ne nuo formosir, visų pirma, nuo to, ar juo padengiami buvę nuostoliai, ar vyriausybė elgiasi kaip privatus investuotojas. Eurostatas mano, kad remiantis įvairiomis atvejo detalėmis, o ypač Komisijos Sprendimu Nr. C(2004)3955 dėl valstybės pagalbos, veikla negali būti klasifikuojama kaip investicijos, todėl turėtų būti registruojama kaip kapitalo pervedimas. 2.3.4. Pereinamasis nustatyto dydžio pensijų įmokų kaupimo fondų sistemų klasifikavim laikotarpis Savo spaudos pranešimo priede Eurostatas, kaip įprasta, pateikė informaciją apie savo sprendimo dėl nustatyto dydžio pensijų įmokų kaupimo fondų sistemų sektorių klasifikavimo poveikį toms valstybėms narėms, kurioms suteiktas pereinamasis laikotarpis iki 2007 m. Pereinamojo laikotarpio pabaigoje 2005 m. deficito ir pertekliaus duomenys, kuriuos pateikė valstybės narės ir paskelbė Eurostatas, turi būti patikslinti taip[16]: Danijos pertekliaus duomenys bus patikslinti atimant 0,9 % BVP ir sumažinant iki 4,0 % BVP; Vengrijos deficito duomenys bus patikslinti pridedant 1,3 % BVP ir padidinant iki 7,8 % BVP; Lenkijos deficito duomenys bus patikslinti pridedant 1,9 % BVP ir padidinant iki 4,4 % BVP; o Švedijai pertekliaus duomenys bus patikslinti atimant 1,0 % BVP ir sumažinant iki 2,0 % BVP. Skolos duomenys bus patikslinti pridedant 0,3 % BVP Danijai, 3,9 % BVP – Vengrijai, 5,3 % BVP – Lenkijai ir 0,6 % BVP– Švedijai. Gana nevienodas poveikis skoloms rodo įvairias šių fondų investicijų į vyriausybės obligacijas arba į kitokį turtą (nevyriausybinių subjektų išleistas obligacijas arba akcijas) strategijas. 2.3.5. Metaduomenų skelbimas(aprašai[17]) Danija, Prancūzija, Austrija, Suomija ir Jungtinė Karalystė pranešė, kad jos jau paskelbė savo aprašus, o Belgija, Estija, Graikija, Airija, Kipras, Latvija, Lietuva, Liuksemburgas, Nyderlandai, Lenkija, Slovėnija ir Švedija pranešė ketinančios tai daryti artimiausioje ateityje. Aprašų, kurie Eurostato tinklavietėje pasirodys 2007 m., skelbimas yra privalomas pagal reglamentą.. 3. IšVADOS Apskritai kalbant 2006 m. buvo padaryta pažanga gerinant fiskalinių duomenų kokybę: valstybės narės Eurostatui perdavė išsamesnę informaciją tiek pranešant pagal PDP lenteles, tiek pateikdamos atsakymus į su lentelėmis susijusius klausimynus. Bendras PDP duomenų ir pagal ESS 95 praneštų valdžios sektoriaus sąskaitų nuoseklumas, lyginant su 2006 m. balandžio mėn., šiuo metu yra patenkinamas ir tobulinimas, ypač kalbant apie finansus. Todėl 2006 m. išlygų dėl pateiktų duomenų skaičius sumažėjo, o 2006 m. balandžio mėn. Eurostato pareikštos išlygos vėliau buvo panaikintos 2006 m. spalio mėn. 2006 m. spalio mėn. nebuvo pareikšta naujų išlygų dėl duomenų. Visgi tokioje daug pastangų reikalaujančioje statistikos sistemoje išlieka kai kurios problemos, susijusios su apskaitos taisyklių laikymusi ir tam tikros pateikiamos statistinės informacijos kokybe. Todėl Komisija ragina valstybes nares toliau investuoti į valstybės finansų statistikos kokybę . Tik taip bus galima pasiekti pageidaujamą kokybę kalbant apie apskaitos taisyklių laikymąsi bei išsamių, patikimų, savalaikių bei nuoseklių valdžios statistinių duomenų pateikimą. [1] OL L 332, 1993 12 31, p. 7. Reglamentas su paskutiniais pakeitimais, padarytais Tarybos reglamentu (EB) Nr. 2103/2005 (OL L 337, 2005 12 22, p. 1). [2] OL L 310, 1996 11 30, p. 1. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 1267/2003 (OL L 180, 2003 7 18, p. 1). [3] Reglamento (EB) Nr. 3605/93 4 straipsnio 2 ir 3 dalys. [4] Palyginti su 19 pataisytų pranešimų, kuriuos 2005 m. rugsėjo mėn. atsiuntė 10 šalių, ir 15 naujų pranešimų, kuriuos 2005 m. kovą atsiuntė 8 šalys. [5] Pranešimo pagal PDP lenteles sudaro keturios lentelės, kuriose pateikiami pagrindiniai suvestiniai rodikliai, pvz., pagal subsektorius suskirstytą bendrąjį valdžios sektoriaus biudžeto deficitą ir (arba) perteklių, pagal finansines priemones ir BVP (1 lentelė) suskirstytą skolą, paaiškinimus, kaip pereinama nuo apyvartinio likučio prie ESS95 pagrįsto valstybinio balanso (2 lentelė) arba ryšį tarp valstybinio balanso ir skolos dydžio pasikeitimo (3 lentelė) – taip pat suskirstytos pagal subsektorius. 4 lentelėje pateikiami teisės aktuose konkrečiai neminėti kintamieji, tačiau šalys įsipareigojo juos teikti Komisijai („prekybiniai kreditai ir avansai “, bendrosios nacionalinės pajamos ir skirtumas tarp skolos nominaliosios ir dabartinės vertės). Šių lentelių turinio aprašymą galima rasti Eurostato skirtoje tinklavietėje apie valstybės finansus:(http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL) [6] Klausimyną sudaro septyni skirsniai, kuriuose prašoma pateikti kiekybinę informaciją apie kelias sritis, pvz., su ES biudžetu susijusius sandorius, valstybės garantijas, skolų anuliavimą, valstybinius kapitalo įdėjimus į viešąsias korporacijas ir pan. [7] Į klausimyno klausimus Kipras pirmą kartą atsakė 2006 m. spalio mėn. [8] Žr. 2.1 skirsnį. [9] http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_0/TAB_MET/EUROSTAT%20EX-ANTE%20ADVISE-%2019%20JULY%202006%20-%20FINAL%20(2)_1.PDF [10] 2005 m. vasario 15 d. „Pervedimų iš ES biudžeto į valstybes nares traktavimas“ (Eurostato spaudos pranešimas 22/20005) (angl. „The treatment of transfers from the EU budget to Member States“). [11] 2006 m. kovo 9 d. „Išlaidų karinei įrangai registravimas“ (Eurostato spaudos pranešimas 31/2006) (angl."The recording of military equipment expenditures"). [12] Eurostato spaudos pranešimai Nr. 48/2006 ir 139/2006. [13] Valstybės finansų skiltyje (sukurta 2006 m. balandžio mėn.) Eurostato tinklavietėje skelbiama informacija apie statistiką, susijusią su perviršinio deficito procedūra ir valdžios sektoriaus sąskaitomis, įskaitant praneštus duomenis ir pagrindžiančias sąskaitas, metodinius sprendimus ir vadovus, taip pat vizitų PDP dialogo tikslais rezultatai:((http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL) [14] Dėl Eurostato padarytų duomenų pakeitimų Belgija kreipėsi į Pirmosios instancijos teismą (Byla T-403/06, Belgija prieš Komisiją). [15] Pagal Tarybos Reglamento Nr. (EB) 3605/93 8h straipsnio 2 dalį Komisija (Eurostatas) gali pataisyti valstybių narių pateiktus faktinius duomenis ir pateikti pataisytus duomenis bei pataisymo pagrindimą, jei yra įrodymų, kad valstybių narių pateikti faktiniai duomenys neatitinka 8a straipsnio 1 dalies reikalavimų. [16] Šias pensijų sistemas klasifikuojant atskirai nuo valdžios sektoriaus (kalbant apie nuo 2007 m. balandžio mėn. pranešamus duomenis) ir padidės deficitas (sumažės perteklius) ir skola. [17] Faktinių deficito ir skolos duomenų rinkimo metodų, procedūrų ir šaltinių aprašai bei pagrindžiančios valdžios sektoriaus sąskaitos.